## Pravilnik o evidenciji i obilježavanju pojasa pomorskog dobra

### NN 7/1998 (23.1.1998.), Pravilnik o evidenciji i obilježavanju pojasa pomorskog dobra

# **MINISTARSTVO POMORSTVA, PROMETA I VEZA**

Na temelju članka 32. stavka 1. točka 3. Zakona o izmjenama i dopunama
Pomorskog zakonika ("Narodne novine", broj 43/96) ministar pomorstva, prometa
i veza donosi

## **PRAVILNIK**

### **O EVIDENCIJI I OBILJEŽAVANJU POJASA POMORSKOG DOBRA**

I. TEMELJNE ODREDBE

Članak 1.

Pravilnikom o evidenciji i obilježavanju pojasa pomorskog dobra (u daljnjem
tekstu: Pravilnik) propisuju se radnje potrebne za evidentiranje pomorskog
dobra u zemljišnoj knjizi i katastru zemljišta i obilježavanje granice
pomorskog dobra na zemljištu.

Članak 2.

Evidencija o pomorskom dobru vodi se po propisima o evidenciji nekretnina,
odnosno zemljišta.

Na evidenciju pomorskog dobra i obilježavanje granice pomorskog dobra
primjenjuju se odredbe Zakona o geodetskoj izmjeri i katastru zemljišta
i Zakona o zemljišnim knjigama.

Članak 3.

Postupak koji prethodi donošenju odluke o određivanju granice pomorskog
dobra od strane nadležnog tijela (u daljnjem tekstu: odluka nadležnog tijela),
provodi Povjerenstvo za granice pomorskog dobra (u daljnjem tekstu: Povjerenstvo).

Povjerenstvo dostavlja nadležnom tijelu iz prethodnog stavka pismeno
mišljenje s obrazloženjem prijedloga granice pomorskog dobra i grafičkim
prilogom.

Povjerenstvo se osniva za svaku županiju na čijem području postoji pomorsko
dobro.

Povjerenstvo se sastoji od osam članova, koji su predstavnici slijedećih
tijela:

- Ministarstvo pomorstva, prometa i veza

- Lučka kapetanija

- Županijski ured za pomorstvo (dva člana)

- Županijski ured za prostorno uređenje, graditeljstvo i zaštitu okoliša

- Županijski ured za geodetske i katastarske poslove

- Županijsko pravobraniteljstvo

- Lokalna samouprava (promjenjivi član)

Članove Povjerenstva iz prethodnog stavka predlažu čelnici navedenih
tijela.

Rješenje o osnivanju Povjerenstva donosi ministar pomorstva, prometa
i veza.

II. POSTUPAK EVIDENTIRANJA I OBILJEŽAVANJA POMORSKOG DOBRA

Članak 4.

Nakon objave odluke nadležnog tijela, Povjerenstvo će utvrditi da li
je potrebna izrada geodetskog elaborata radi razgraničenja pomorskog dobra
i/ili dovođenja u sklad katastra zemljišta i/ili zemljišne knjige sa stvarnim
stanjem na terenu.

Članak 5.

Kad Povjerenstvo utvrdi da nema potrebe za izradom geodetskog elaborata,
izradit će popis katastarskih čestica koje prema odluci nadležnog tijela
pripadaju pomorskom dobru, te ga dostaviti Državnom pravobranitelju radi
provedbe čl. 1038. Pomorskog zakonika i izradbe naloga za upis čestica
kao pomorskog dobra.

Povjerenstvo će izvijestiti podnositelja zahtjeva za utvrđivanje granice
pomorskog dobra (u daljnjem tekstu: podnositelj zahtjeva) o obvezi obilježavanja
granice pomorskog dobra trajnim oznakama, ako to utvrdi potrebnim.

Članak 6.

Kad Povjerenstvo utvrdi da je potrebno izraditi geodetski elaborat,
izvijestit će podnositelja zahtjeva o potrebi izrade geodetskog elaborata,
o roku predaje geodetskog elaborata koji ne smije biti kraći od tri mjeseca
niti dulji od godine dana, te ako utvrdi potrebnim, o obvezi obilježavanja
granice pomorskog dobra trajnim oznakama.

Članak 7.

Podnositelj zahtjeva dostavit će izrađeni geodetski elaborat iz članka
6. ovog Pravilnika Povjerenstvu na potvrđivanje o usklađenosti s odlukom
nadležnog tijela.

Povjerenstvo će dostaviti potvrđeni geodetski elaborat tijelu nadležnom
za katastar zemljišta i o tome izvijestiti podnositelja zahtjeva.

Tijelo nadležno za katastar zemljišta pregledat će i potvrditi da je
geodetski elaborat izrađen u skladu s važećim propisima, te provesti promjene
u katastru zemljišta i o promjenama izvijestiti zemljišnu knjigu dostavom
prijavnog lista.

Tijelo nadležno za katastar zemljišta dostavit će Povjerenstvu primjerak
pravomoćnog rješenja o promjeni u katastru zemljišta.

Članak 8.

Kad se geodetskim elaboratom iz članka 7. ovog Pravilnika osnivaju nove
čestice koje ne postoje u zemljišnoj knjizi, tijelo nadležno za katastar
zemljišta uputit će zahtjev Državnom pravobranitelju za podnošenje naloga
zemljišnoj knjizi o upisu novih čestica prema prijavnom listu iz geodetskog
elaborata.

Državni pravobranitelj će, na zahtjev tijela nadležnog za katastar zemljišta
iz stavka 1. ovog članka, dostaviti zemljišnoj knjizi nalog za upis novih
čestica prema prijavnom listu.

Članak 9.

Kad Povjerenstvo primi rješenje iz članka 7. stavka 4. ovog Pravilnika,
izradit će popis katastarskih čestica koje prema odluci nadležnog tijela
pripadaju pomorskom dobru, te ga dostaviti Državnom pravobranitelju radi
provedbe članka 1038. Pomorskog zakonika i izradbe naloga za upis čestica
kao pomorskog dobra.

Članak 10.

Državni pravobranitelj će, na zahtjev Povjerenstva iz članka 5. stavak
1. i članka 9. ovog Pravilnika, dostaviti zemljišnoj knjizi i tijelu nadležnom
za katastar zemljišta nalog za upis tih katastarskih čestica kao pomorskog
dobra.

Članak 11.

Zemljišna knjiga i tijelo nadležno za katastar zemljišta, po primitku
naloga iz članka 10. ovog Pravilnika, učinit će vidljivim da su katastarske
čestice iz naloga dio pomorskog dobra.

III. ZAVRŠNE ODREDBE

Članak 12.

Na dan stupanja na snagu ovog Pravilnika prestaje važiti Pravilnik o
osnivanju i vođenju katastra pomorskog dobra ("Narodne novine", br. 1/76).

Članak 13.

Ovaj Pravilnik stupa na snagu osmog dana od dana objave u "Narodnim
novinama".

Klasa: 011-01/97-02/21
Urbroj: 530-02-98-01
Zagreb, 14. siječnja 1998. g.

Ministar
**mr. Željko Lužavec,** v. r.

Pravilnik, NN 7/1998-116